Llíria acollirà el Festival d’Ensembles de Saxofons de la Comunitat Valenciana “Sincronisax"
02 de maig de 2025

Llíria, Ciutat Creativa de la Música per la UNESCO, acollirà el pròxim 17 de maig el Festival d’Ensembles de Saxofons de la Comunitat Valenciana “Sincronisax”. Este esdeveniment està organitzat per DidàcticSax amb la col·laboració de l'Ajuntament de la localitat i la Mancomunitat del Camp de Túria.

A l'acte de presentació d'esta trobada musical van assistir l'alcalde Joanma Miguel, la regidora de Cultura Mª José Llopis, la presidenta de la Mancomunitat Amparo Navarro, i el director del projecte Migue Castillo, a més de diferents compositors que participen en la iniciativa.

El festival es desenvoluparà entre el centre Multiusos i la plaça Major, on s'interpretarà l'obra composta en exclusiva per a l'esdeveniment per Omar Sala, “Sincronisax”, i que serà interpretada per prop de 400 saxofonistes.

Estos instrumentistes venen de tot arreu de la Comunitat Valenciana, tant de conservatoris superiors com professionals: València, Torrent, Llíria, Utiel, Castelló, la Vall d'Uixó, Borriana, Vila-real, Segorbe, Alacant, Elx, Dénia i Altea. I a més, comptarà amb la participació d'un grup creat per a l'ocasió, l’Ensemble del Camp de Túria, format per saxofonistes de totes les escoles de música de la comarca.

A més, al llarg de jornada s'interpretaran, entre altres, fins a 14 obres d'estrena realitzades pels compositors Ferran Sanchis, Iluminada Pérez, José Carlos Luján, Iván Romero, Eduardo Nogueroles, José Joaquín Sanjuán, Leandro Perpiñán, Juan Bautista Meseguer, Iván Romero, Teo Aparicio, Enrique Cárcel i Sixto Herrero.

La regidora de Cultura, Mª José Llopis, va assenyalar que es tracta de “un esdeveniment únic en el qual cal destacar el treball de DidàcticSax i l’Ensemble Camp de Túria, que arreplega de les escoles de les poblacions de la comarca, i tant l'alumnat i les seues famílies com el professorat estan fent un gran esforç perquè esta cita siga un èxit, també amb el suport de les societats musicals”.

Per part seua, l'alcalde Joanma Miguel va voler destacar que el festival “contribuirà a convertir Llíria en un referent mundial de creativitat i innovació dins de l'instrument del saxofon”.